സോഷ്യല് മീഡിയയും മാറുന്ന ലോകവും ഒറ്റയ്ക്കു യാത്ര ചെയ്യുന്ന സ്ത്രീകളുടെ Women Who Travel എന്ന ഫേസ്ബുക്ക് കൂട്ടായ്മ കണ്ട് ഒറ്റയ്ക്കു യാത്രചെയ്യാന് തീരുമാനിച്ച ഒരു സാധാരണ വീട്ടമ്മയെ എനിയ്ക്കറിയാം. ആ കൂട്ടായ്മയുടെ കഥകള് കണ്ട് പ്രചോദനമുള്ക്കൊണ്ട് യാത്ര ചെയ്യുകയും അതിന്റെ ചിത്രങ്ങള് ഷെയര് ചെയ്യുകയും ചെയ്തു. അതിലൂടെ പുതിയൊരു തന്നെ അവര് കണ്ടെത്തി. കൊവിഡ് കാലം വന്നശേഷം എന്റെ വീട്ടില് തന്നെ ഞങ്ങള്ക്ക് ഇഷ്ടപ്പെട്ട ബ്രാന്ഡ് തേയില ഏതാണെന്ന് ഞങ്ങള് കണ്ടെത്തിയത് ഓണ്ലൈനിലൂടെ ഒരു ബ്രാന്ഡ് ഓര്ഡര് ചെയ്താണ്. വലിയ നടീനടന്മാരെ വച്ചു വലിയ പരസ്യം ചെയ്യുന്നതിനു പകരം പല ബ്രാന്ഡുകളും അവരുടെ കസ്റ്റമേഴ്സിന്റെ സോഷ്യല് മീഡിയ കൂട്ടായ്മ ഉണ്ടാക്കുന്നു. ഓഗ് മെന്റഡ് റിയാലിറ്റി ഉപയോഗിച്ച് തങ്ങളുടെ മേക്കപ്പ് ഇട്ടുനോക്കി വാങ്ങിക്കാനുള്ള സൗകര്യം ചില ബ്രാന്ഡുകള് ഏര്പ്പെടുത്തിക്കഴിഞ്ഞു. അഡ്വഞ്ചര് പാര്ക്കിന്റെയോ മാജിക് പാര്ക്കിന്റെയോ ഓഗ്മെന്റഡ് റിയാലിറ്റി അനുഭവിച്ച് അവിടെ പോകണോ വേണ്ടയോ എന്നു കുട്ടികള്ക്കു തീരുമാനിയ്ക്കാവുന്ന കാലം വരുന്നു. പഠിയ്ക്കേണ്ട കോഴ്സുകളെക്കുറിച്ചും പോകേണ്ട ജിമ്മിനെ കുറിച്ചും സ്വീകരിക്കേണ്ട ഡയറ്റിനെക്കുറിച്ചും വ്യായാമമുറയെ കുറിച്ചുമൊക്കെ സോഷ്യല് മീഡിയ നമ്മെ സ്വാധീനിക്കുന്നു. വീട്ടുമുറ്റത്ത് ഏതു ചെടി എങ്ങനെ വളര്ത്തണമെന്നും വീട്ടില് ബ്രേക്ക് ഫാസ്റ്റിന് ഏതു വിഭവം എങ്ങനെ ഉണ്ടാക്കിയാല് സമീകൃതമാകുമെന്നുമൊക്കെ സോഷ്യല്മീഡിയയ്ക്ക് നമ്മോടു പറയാനുണ്ടാകും. ബ്രേക്ക് ഫാസ്റ്റിനുണ്ടാക്കിയ വിഭവത്തിന്റെ ഫോട്ടോയെടുത്ത് ഇന്സ്റ്റഗ്രാമിലിടുന്നതാണ് അതു കഴിക്കുന്നതിനെക്കാള് പുതുതലമുറയില് പലര്ക്കും പ്രധാനം. എവിടെ പോയാലും പോകുന്ന സ്ഥലങ്ങള് ആസ്വദിക്കുന്നതിനെക്കാള് പ്രധാനമാണ് ആ ഫോട്ടോകള് ഇന്സ്റ്റഗ്രാമിലോ ഫേസ്ബുക്കിലോ ഇടുന്നത്. യൂട്യൂബ് എന്ന ഗുരു ഇല്ലെങ്കില് പുതുതലമുറയില് പെട്ടവര് പാചകകല പരീക്ഷിയ്ക്കുക പോലുമില്ല. You are what you browse എന്നതാണ് പുതിയ നിഗമനം. ഗൂഗിളിന് അറിയാവുന്നതു പോലെ നമ്മുടെ ഏറ്റവുമടുത്ത സുഹൃത്തിനോ പങ്കാളിക്കോ പോലും നമ്മെ അറിയാന് വയ്യ എന്നതാണു വാസ്തവം. വര്ഷാവസാനം നിങ്ങള് ഈ വര്ഷം ഇത്ര കിലോമീറ്റര് യാത്രചെയ്തു എന്ന സന്ദേശം ഫോണില് കണ്ടപ്പോള് ഞാന് അതിശയിച്ചു. എന്റെ ലൊക്കേഷന് ഓഫ് ചെയ്താണിട്ടിരിയ്ക്കുന്നത്, എന്നിട്ടും ഗൂഗിളിന് അതറിയാം. സോഷ്യല് മീഡിയ നാം എവിടെ സമയം ചെലവഴിയ്ക്കണം, എന്തു വാങ്ങണം, എന്തു കഴിയ്ക്കണം, ആരോടു കൂട്ടുകൂടണം തുടങ്ങി നമ്മെ സംബന്ധിയ്ക്കുന്ന ഓരോ കാര്യങ്ങളും നിര്ണയിക്കുന്ന യുഗത്തിലേക്ക് നാം കടന്നിരിക്കുന്നു. കൊവിഡ് കാലം വന്നതോടെ ഒരിക്കലും വീഡിയോകോള് ചെയ്യാത്തവര് പോലും സൂം മീറ്റിംഗും ഗൂഗിള് മീറ്റുമൊക്കെ ഉപയോഗിച്ചു തുടങ്ങി. പിറന്നാളാഘോഷവും കുടുംബയോഗവുമൊക്കെ ഇത്തരം മീറ്റ് വഴിയായി. അങ്ങനെ തൊണ്ണൂറു കഴിഞ്ഞവര് പോലും ഇത്തരം പ്ലാറ്റ്ഫോമില് സജീവമായി. യാത്രകള്ക്കു വിലക്ക് വന്നതോടെ മറ്റുമാര്ഗമില്ലാതെ തുടങ്ങിയതാണെങ്കിലും ഇതിന്റെ സൗകര്യം മനസിലാക്കി സെക്രട്ടേറിയേറ്റിലും ഡല്ഹിയിലുമൊക്കെ പലവട്ടം പോകേണ്ടി വന്നിരുന്നതൊക്കെ ഗൂഗിള് മീറ്റിലാക്കാന് കഴിഞ്ഞത് വലിയ സൗകര്യമായി ഞങ്ങളൊക്കെ ഇന്നു കരുതുന്നു. CISCO നടത്തിയ ഒരു പഠനത്തില് പറയുന്നത് 2022 ആകുമ്ബോഴേയ്ക്കും 82ശതമാനം ഓണ്ലൈന് ഉള്ളടക്കവും വീഡിയോ രൂപത്തിലായിരിയ്ക്കുമെന്നാണ്. ക്ലാസ് റൂം പഠനങ്ങളില് വീഡിയോ ഉള്ളടക്കം വളരെ പ്രധാനപ്പെട്ടതായി മാറിക്കഴിഞ്ഞു. ഒരു ട്രെയിനര് എന്ന നിലയില് കേരളാ പൊലീസ് അക്കാഡമിയില് പ്രവര്ത്തിച്ച പരിചയം എനിക്ക് അനുഭവവേദ്യമായ കാര്യമാണിത്. വീഡിയോ ഉള്ളടക്കമില്ലാത്ത പ്രസന്റേഷനുകള് വേണ്ടത്ര ഇംപാക്ട് ഉണ്ടാക്കുന്നില്ല. ഡേറ്റയുടെ സ്വകാര്യത വളരെ പ്രാധാന്യമര്ഹിയ്ക്കുന്നു എന്ന കാര്യം പുതുതലമുറ കൂടുതല് തിരിച്ചറിയുന്നുണ്ട്. സാമ്ബത്തിക കാര്യങ്ങളും സാധനങ്ങള് വാങ്ങലും വില്ക്കലും വിനോദവും പഠനവുമെല്ലാം സ്മാര്ട്ട് ഫോണ് എന്ന ഒറ്റ മാദ്ധ്യമത്തിലൂടെയാകുന്നു... ഡോക്ടറുടെ അപ്പോയ്ന്റ്മെന്റും ട്രെയിന് ടിക്കറ്റും ബോര്ഡിംഗ് പാസും എല്ലാം ഫോണില് തന്നെ. ടൈപ്പ് ചെയ്യുന്നതിനു പകരം ശബ്ദമുപയോഗിയ്ക്കുന്ന രീതിയും കൂടിക്കൂടി വരികയാണ്. അതുകൊണ്ടു തന്നെ ശബ്ദം തിരിച്ചറിയുന്ന ആപ്പുകളും അത് പ്രിന്റ് ചെയ്യുകയും തര്ജ്ജമ ചെയ്യുകയും ചെയ്യുന്ന ആപ്പുകളും പ്രാധാന്യം നേടാം. കേംബ്രിഡ്ജ് അനലറ്റിക്ക പോലെയുള്ള സ്കാമുകള് ലോകത്തെ ഇനിയും ഇളക്കിമറിച്ചേക്കാം. കമ്ബനികള് തമ്മില് ഡേറ്റ പങ്കുവയ്ക്കുന്നതും ഇലക്ഷന് ഫലം അട്ടിമറിക്കാനായി ഡേറ്റ ഉപയോഗിക്കുന്നതും സോഷ്യല് മീഡിയ ക്യാംപെയ്ന് വോട്ടിംഗിനെ സ്വാധീനിക്കുന്നതുമൊക്കെ ലോകത്തെ മാറ്റിമറിച്ചുകൊണ്ടിരിക്കുന്നു. എത്തിക്കല് ഹാക്കിംഗ് എന്ന പേരില് അണ് എത്തിക്കല് ആയ ഒരുപാടു കാര്യങ്ങള് ചെയ്യലാണ് പലരുടെയും ഉദ്യോഗം. ഇതൊക്കെയാണെങ്കിലും സോഷ്യല് മീഡിയ വഴി ചതിയും സൈബര് ആക്രമണങ്ങളും കുത്തകവത്കരണവും ധാര്ഷ്ട്യവുമൊക്കെ ഇവയ്ക്കെതിരെ കൂടുതല് നിയന്ത്രണങ്ങള് കൊണ്ടുവരാന് ഗവണ്മെന്റുകളെ പ്രേരിപ്പിക്കുന്നു. അടുത്തിടെ ട്വിറ്ററുമായി ഇന്ത്യയുടെ ഗവണ്മെന്റ് നടത്തിയ ഉരസലുകള് എല്ലാവരും ഓര്ക്കുന്നുണ്ടാകും. നന്മയും തിന്മയും തിരിച്ചറിഞ്ഞ് അവധാനതയോടെ സോഷ്യല് മീഡിയ കൈകാര്യം ചെയ്യാനുള്ള പ്രത്യേക പരിശീലനം കുട്ടികള്ക്കും മുതിര്ന്നവര്ക്കും നല്കാന് സര്ക്കാരുകള് തയ്യാറാവേണ്ടതാണ്. ജാഗരൂകമായ സര്ക്കാര് സംവിധാനമുണ്ടെങ്കില് സോഷ്യല് മീഡിയ ഭീമന്മാര് മുതല് യൂട്യൂബര്മാര് വരെ കൂടുതല് ഉത്തരവാദിത്തത്തോടെ പെരുമാറാന് തയ്യാറാകും.